ระเบียบคณะกรรมการข้าราชการฝ่ายศาลปกครอง ว่าด้วยการเลื่อนข้าราชการฝ่ายศาลปกครอง (ฉบับที่ 5) พ.ศ. 2559 
ระเบียบคณะกรรมการข้าราชการฝ่ายศาลปกครอง
ระเบียบคณะกรรมการข้าราชการฝ่ายศาลปกครอง
ว่าด้วยการเลื่อนข้าราชการฝ่ายศาลปกครอง
(ฉบับที่ ๕)
พ.ศ. ๒๕๕๙
 

โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครอง
ว่าด้วยการเลื่อนข้าราชการฝ่ายศาลปกครอง พ.ศ. ๒๕๕๒ เพื่อให้มีความเหมาะสมยิ่งขึ้น

อาศัยอำนาจตามความในมาตรา
๘๔ วรรคหนึ่ง (๒) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.
๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบคณะกรรมการข้าราชการฝ่ายศาลปกครอง ว่าด้วยการเลื่อนข้าราชการฝ่ายศาลปกครอง
(ฉบับที่ ๕) พ.ศ. ๒๕๕๙

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ให้ยกเลิกความในข้อ ๙
แห่งระเบียบคณะกรรมการข้าราชการฝ่ายศาลปกครอง ว่าด้วยการเลื่อนข้าราชการฝ่ายศาลปกครอง
พ.ศ. ๒๕๕๒ และให้ใช้ความต่อไปนี้แทน
ข้อ ๙ เพื่อประโยชน์ในการนับระยะเวลาการดำรงตำแหน่งของข้าราชการฝ่ายศาลปกครองที่จะเลื่อนขึ้นแต่งตั้งให้ดำรงตำแหน่งในระดับที่สูงขึ้นในตำแหน่งประเภทวิชาการ
สำหรับผู้ย้ายจากตำแหน่งประเภททั่วไปให้นำระยะเวลาการดำรงตำแหน่งประเภททั่วไปมารวมเป็นระยะเวลาการดำรงตำแหน่งเพื่อเลื่อนขึ้นแต่งตั้งให้ดำรงตำแหน่งในระดับที่สูงขึ้นในตำแหน่งประเภทวิชาการได้
ภายใต้หลักเกณฑ์ ดังต่อไปนี้
(๑)
ให้นับตั้งแต่วันที่ผู้นั้นได้รับวุฒิปริญญาที่ตรงตามคุณสมบัติเฉพาะสำหรับตำแหน่งที่จะแต่งตั้ง
(๒)
การนับตาม (๑) ให้นับตั้งแต่วันที่ผู้นั้นได้รับเงินเดือนไม่ต่ำกว่าอัตราเงินเดือนแรกบรรจุวุฒิปริญญาตรีของตำแหน่งประเภทวิชาการ
ระดับปฏิบัติการ
ที่ใช้บังคับในวันที่ผู้นั้นได้รับการบรรจุและแต่งตั้งเข้ารับราชการ
(๓)
ระยะเวลาดังกล่าวให้นับได้ไม่เกิน ๒ ปี

ข้อ
๔ การใดที่ดำเนินการตามประกาศสำนักงานศาลปกครอง
เรื่อง
รับสมัครสอบคัดเลือกย้ายเปลี่ยนสายงานข้าราชการฝ่ายศาลปกครองที่ดำรงตำแหน่งประเภททั่วไป
เพื่อแต่งตั้งให้ดำรงตำแหน่งประเภทวิชาการในตำแหน่งเจ้าหน้าที่ศาลปกครองปฏิบัติการ
ลงวันที่ ๑๒ กรกฎาคม ๒๕๕๖ ให้ดำเนินการต่อไปตามคำสั่ง ประกาศ หรือระเบียบที่ใช้บังคับอยู่ในขณะนั้น


ประกาศ ณ วันที่ ๒๕
กรกฎาคม พ.ศ. ๒๕๕๙
ปิยะ ปะตังทา
ประธานศาลปกครองสูงสุด
ประธานกรรมการข้าราชการฝ่ายศาลปกครอง







ปริยานุช/จัดทำ
๑๖ สิงหาคม
๒๕๕๙

วิศนี/ตรวจ
๒๔ สิงหาคม
๒๕๕๙







[๑] ราชกิจจานุเบกษา
เล่ม ๑๓๓/ตอนที่ ๖๖ ก/หน้า ๑๔/๔ สิงหาคม ๒๕๕๙